A BIZOTTSÁG 376/2007/EK RENDELETE
(2007. március 30.)
a légi járművek és repüléstechnikai termékek, alkatrészek és berendezések folyamatos légi alkalmasságának biztosításáról és az ezzel összefüggő feladatokban részt vevő szervezetek és személyek jóváhagyásáról szóló 2042/2003/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a polgári repülés területén a közös szabályokról és az Európai Repülésbiztonsági Ügynökség létrehozásáról szóló, 2002. július 15-i 1592/2002/EK európai parlamenti és tanácsi rendeletre (1) és különösen annak 5. és 6. cikkére,
mivel:
(1)
A 2007. március 28-ig tartó átmeneti időszakban, amelyben a repülési engedélyek kibocsátása teljes körűen és minden tekintetben a tagállamok feladata volt, az ilyen engedéllyel közlekedő légi járművek nem tartoztak a 2042/2003/EK bizottsági rendelet (2) hatálya alá, tehát az ilyen légi járművek karbantartása az alkalmazandó nemzeti szabályok szerint zajlott.
(2)
Mivel a repülési engedélyeket eseti alapon állítják ki olyan légi járművekre, amelyek különféle okokból nem felelhetnek meg a légi alkalmassági bizonyítvány kiállítására vonatkozó szabályoknak, az ilyen légi járművek karbantartására nem határozhatók meg általános szabályok. Ehelyett az alkalmazandó karbantartási rendelkezéseket az egyes esetekben jóváhagyott repülési feltételekben kell meghatározni.
(3)
A légi járművek és kapcsolódó termékek, alkatrészek és berendezések légi alkalmassági és környezetvédelmi tanúsítása, valamint a tervező és gyártó szervezetek tanúsítása végrehajtási szabályainak megállapításáról szóló, 2003. szeptember 24-i 1702/2003/EK bizottsági rendeletben (3), meghatározott új követelmények és közigazgatási eljárások elfogadása mellett a repülési engedélyek tekintetében módosítani kell a 2042/2003/EK rendeletet is annak érdekében, hogy a repülési engedéllyel rendelkező légi járművek mentesüljenek a rendelet alkalmazása alól; és a rendelet helyett a repülési engedélyhez kapcsolódó jóváhagyott repülési feltételekben szereplő karbantartási rendelkezéseket kell alkalmazni.
(4)
Ezért a 2042/2003/EK rendeletet ennek megfelelően módosítani kell.
(5)
Az e rendeletben szereplő rendelkezések az Európai Repülésbiztonsági Ügynökség által az 1592/2002/EK rendelet 12. cikke (2) bekezdése b) pontjának és 14. cikke (1) bekezdésének megfelelően kiadott véleményen (4) alapulnak.
(6)
Az e rendeletben foglalt intézkedések összhangban vannak az 1592/2002/EK rendelet 54. cikkének (3) bekezdésében említett bizottság véleményével,
ELFOGADTA EZT A RENDELETET:
1. cikk
A 2042/2003/EK rendelet 3. cikkének (3) bekezdése helyébe a következő szöveg lép:
„(3) Az (1) bekezdéstől eltérően a repülési engedéllyel rendelkező légi jármű folyamatos légi alkalmasságának biztosítását az 1702/2003/EK bizottsági rendelet mellékletével (21. rész) összhangban kiállított repülési engedélyben meghatározott különleges folyamatos légi alkalmassági rendelkezések szerint kell biztosítani.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. március 30-án.